Saichant tuit cil qui ces présentes lettres verront que Guillaume, par la grâce de Dieu, patriarches de Jérusalem et légaz de l’apostolical Siége, nobles hom messire Joffroyz de Sergines, seneschauz dou roialme de Jérusalem, et je Erarz de Valeri, chevaliers, sire de Saint-Valerrein, nous troi ensemble, avons receu de mon segnor le roi de France quatre paire de lettres saellées de son seel de cire pendant, dont il contient en l’une de cez lettres l’emprunst de trois cenz libres de tournois, et en la seconde l’emprunst de sis cens libres de tournois, et en la tierce l’emprunst de set cenz libres de tournois, et en la quarte l’emprunst de huit cenz libres de tournois, lesquelx deniers devant diz touz, c’est à savoir deux mil et quatre cenz lb. de tournois, nous, li devant dit messires le patriarches et messire Joffroiz de Sergines et je Erarz de Valeri, chevaliers, avons receuz por les chevaliers pélerins retenir en la Terre-Sainte, et avons receu l’emprunst de ces deus mil et quatre cenz libres devant diz sor les quatre paire de lettres devant dites, c’est à savoir de Bencheveigne Jehan et de Bonfilz Contedin, marcheanz de Senne, de la compaignie de Rolant Boenseignor, por feire et acomplir le comandement de mon seignor le roi de France. Por coi nous prions et souplions la soue seignorie que il, li diz messires li rois de France, à Hugue Jaque ou à Rastor Jeinte ou à Jaque Gille ou à aucun autre de la dite compaignie qui li presentera les lettres devant dites ou le transcrit d’elles, qui soit seellez dou sel le devant dit patriarche et des maistres dou Temple et de l’Opital et de mon seignor Joffroi de Sergines et dou mien, vuelle feire délivrer la devant dite quantité, c’est à savoir, les deus mil et quatre cens libres de tournois devant diz. Et je Erarz de Valeri, chevaliers, en tesmoignage de ceste chose, ai mis mon seel de cire pendant en ces présentes lettres. Ce fut feit à Acre, en l’an de l’Incarnation Nostre-Seigneur MCCLXVII, le septisme jor de juignet.